Зэныбжьэгъугъэр ягъэнэхъапэ
«Анжи» (Мэхъэчкъалэ) — «Спартак-Налшык» (Налшык) — 1:1 (0:1). Мэхъэчкъалэ. «Политехник» РДЮШС-м и стадион. Мэлыжьыхьым и 20-м. ЦIыхуи 100 еплъащ.
Судьяхэр: Жабченкэ (Краснодар), Туркин (Астрахань), Батин (Петрозаводск).
«Анжи»: Магомедов Т., Саидов, Мачилов, Ягьяев, Гусенгаджиев, Абдулкадыров (Магомедов Мут., 28), Магомедов Р., Гайдаров (Магомедбеков, 51), Исалов (Агабалаев, 50), Магомедов Маг. (Исмаилов, 71), Шихбабаев.
«Спартак-Налшык»: Антипов, Сындыку, КIэдыкIуей, Шумахуэ, Ольмезов, Ашу, Пащты, Хьэшыр, Iэпщацэ, Бахъсэнокъуэ, Дэхъу.
Топхэр дагъэкIащ: Ольмезовым, 42 (0:1). Магомедов Р., 86 (1:1).
Дагъуэ къыхуащIащ: Абдулкадыровым, Магомедов маг., Пащтым, Аптиповым.
Куэд щIакъым «Спартак-Налшыкымрэ» Мэхъэчкъалэ м «Анжи»-мрэ зэгъусэу Урысей Федерацэм футболымкIэ и премьер-лигэм зэрыщыджэгурэ. Уеблэмэ ди лъахэгъу Красножан Юрэ гъуэрыгъуэурэ тIуми я тренер нэхъыщхьэу щытащ. А лъэхъэнэм абыхэм Кавказыр къэралпсо утыкум щагъэбжьыфIащ икIи зэныбжьэгъугъэ быдэ я зэхуаку къыдэхъуащ. Нобэми а щытыкIэфIым тетщ. Абы и щыхьэтщ иджы къыщыхута етIуанэ дивизионым и Япэ гупым 2020 — 2021 гъэхэм щызэдрагъэкIуэкIа зэIущIитIри. Нэгъабэ и жэпуэгъуэми вэсэмахуи щызэдэджэгуам, Къэбэрдей-Балъкъэрымрэ Дагъыстэнымрэ я командэ нэхъыщхьэхэм хэтхэм япэ ирагъэщар зым адрейм пщIэ зэрыхуищIырщ, текIуэныгъэм ерыщу дэтхэнэри хущIэкъуа пэтми.
«Анжи»-мрэ «Спартак-Налшыкымрэ» я зэIущIэмкIэ къызэIуахащ 25-нэ джэгугъуэр. Япэ къекIуэкIыгъуэми хуэдэу, ар зэрытемыгъэкIуауэ, 1:1-уэ иухащ.
Хэгъэрейхэм зэрахабзэу, мэхъэчкъалэдэсхэм я ебгъэрыкIуэныгъэ лъэщхэмкIэ зэIущIэр ирагъэжьащ. Абы хуэхьэзырт ди щIалэхэр икIи, ахэр Iэзэу къызэтрагъэувыIэри, мыгувэу езыхэм тепщэныгъэр яубыдащ. «Спартак-Налшыкым» хъарзынэу къигъэсэбэпырт и псынщIагъымрэ IэкIуэлъакIуагъымрэ. 42-нэ дакъикъэм ар наIуэ дыдэ хъуащ. Налшыкдэсхэм я ебгъэрыкIуэныгъэхэм ящыщ зыр «Анжи»-м и футболистхэм я штрафнойм пэмыжыжьэу хабзэм къемызэгъыу къызэпаудащ. Судьям кърита Iэмалыр къигъэсэбэпри, Пащты Руслан топыр Iэзэу къыхитащ икIи псом япэу абы нэса Ольмезов Артур щхьэкIэ бжыгъэр къызэIуихащ.
Апхуэдэ щытыкIэм къигъэуIэбжьа хэгъэрейхэм зрачащ Iуэхур ягъэзэкIуэжыну икIи ар къайхъулIэным зымащIэщ иIэжар. Ди насыпти, «Спартак-Налшыкым» и гуащхьэтетхэм яIэщIэкIакъым.
Загъэпсэхуу къихьэжа иужькIи, «Анжи»-р нэхъыбэрэ ебгъэрыкIуащ. АрщхьэкIэ налшыкдэсхэми Iэмал гъуэзэджэ зыбжанэ яIащ бжыгъэр ягъэбэгъуэну. Псом хуэмыдэу абы пэгъунэгъуащ Iэпщацэ Марат. Метр пщыкIущ хуэдизкIэ фIэкIа пэмыжыжьэу ар зэуа топым ерагъкIэщ зэрыпэлъэщар хэгъэрейхэм я гъуащхьэтет Магомедов Тимур.
Мэхъэчкъалэдэсхэр хуабжьу хуейтэкъым я стадионым къыщыхагъэщIэну. ЗэIущIэм и кIэух дакъикъэ зыбгъупщIым абыхэм я къару псори ирахьэлIащ бжыгъэр зэхуэдэ ящIыжыну. Япэ къекIуэкIыгъуэми къызэрыщыхъуам ещхьу, «Анжи»-м ар хузэфIэкIащ. Арати, аргуэрыжьу, джэгур 1:1-уэ иухащ, зэныбжьэгъугъэр текIуауэ.
«Спартак-Налшыкыр» хэмыту мэлыжьыхьым и 15-м щыIа джэгугъуэм ипкъ иткIэ Павловскэм щызэIущIат бжьыпэм ерыщу щIэбэн щIыпIэ «Кубань-Холдинг»-мрэ Краснодар къикIа «Кубань»-мрэ. Абы зыкъомкIэ зэхигъэкIыфынут пашэныгъэр зыубыду япэ дивизионым кIуэнур хэтми. АрщхьэкIэ ахэр зэрытегъэкIуакъым икIи Iуэхур зэрыщыту къэнэжащ. «Кубань»-м и капитан Мамты Хьэсэн бжыгъэр къызэIуихами, хьэщIэхэм ар яхуэхъумакъым.
Щыгъуазэ фыхуэтщIынщ Урысей Федерацэм футболымкIэ и етIуанэ дивизионым и Япэ гупым щекIуэкI зэхьэзэхуэм ипкъ иткIэ махуэкумрэ мэремымрэ зэхэта зэIущIэхэм къарикIуа бжыгъэхэм. Мис ахэр: «ЕсэнтIыгу» (ЕсэнтIыгу) — «Мэхъэчкъалэ» (Мэхъэчкъалэ) — 0:3, «Краснодар-3» (Краснодар) — «Интер» (Черкесск) — 2:2, «Кубань-Холдинг» (Павловскэ) — «Кубань» (Краснодар) — 1:1, «Легион Динамо» (Мэхъэчкъалэ) — «ТIуапсы» (ТIуапсы) — 7:2, «Дружба» (Мейкъуапэ) — «Форте» (Таганрог) — 2:5, «Биолог-Новокубанск» (Прогресс) — «Динамо Ставрополь» (Ставрополь) — 0:1, «Черноморец» (Новороссийск) — «Анжи» (Мэхъэчкъалэ) — 4:1, СКА (Дон Iус Ростов) — «Мэшыкъуэ-КМВ» (Псыхуабэ) — 2:1.
Абы иужькIэ «Анжи»-мрэ «Спартак-Налшыкымрэ» я гъусэу 25-нэ джэгугъуэр къызэIуахащ «Кубань»-мрэ «ЕсэнтIыгумрэ». 4:0-у текIуэри краснодардэсхэм зэкIэ бжьыпэр яубыдащ. Хэгъэрейхэм я япэ топищыр дэзыгъэкIар Мамтымрэ (тIу) Абдокъуэмрэщ. Адрей зэIущIэхэр щекIуэкIар дыгъуэпшыхьщ.
Мэлыжьыхьым и 27-м къыкIэлъыкIуэ джэгугъуэр зэхэтынущ. А махуэм «Спартак-Налшыкым» къригъэблэгъэнущ «Динамо-Ставрополь» командэр.
Жыласэ Заурбэч.
